Fælles holdning (EF) nr. 31/2001

fastlagt af Rådet den 16. juli 2001

med henblik på vedtagelse af Europa-Parlamentets og Rådets forordning om ændring af Rådets forordning (EF) nr. 2223/96 for så vidt angår anvendelsen af ENS 95 ved fastsættelsen af medlemsstaternes bidrag til de momsbaserede egne indtægter

(2001/C 307/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

i henhold til fremgangsmåden i traktatens artikel 251(2), og

ud fra følgende betragtninger:

(1) Det fastsættes i artikel 8 i Rådets forordning nr. 2223/96 af 25. juni 1996 om det europæiske national- og regionsregnskabssystem i Det Europæiske Fællesskab(3), at med henblik på budget og egne indtægter er det det europæiske national- og regionalregnskabssystem (ENS), 2. udgave, der er det gældende europæiske nationalregnskabssystem, jf. Rådets forordning (EØF, Euratom) nr. 1552/89(4), så længe afgørelse 94/728/EF, Euratom(5) er i kraft.

(2) Data i henhold til ENS, 2. udgave, er ikke længere til rådighed på det detaljeringsniveau, der kræves ved beregning af de momsbaserede egne indtægter.

(3) Dette har ikke betydning for de procedurer, der er vedtaget med henblik på fastsættelse af de BNI-baserede egne indtægter.

(4) Det er tilrådeligt at anvende de bedst tilgængelige statistiske data ved beregning af medlemsstaternes budgetbidrag.

(5) Anvendelsen af data baseret på det nye europæiske national- og regionalregnskabssystem (ENS 95) med henblik på beregning af de momsbaserede egne indtægter har ingen indvirkning på de samlede egne indtægter og den indbyrdes fordeling mellem medlemsstaterne.

(6) Udvalget for Det Statistiske Program, der er nedsat ved Rådets afgørelse 89/382/EØF, Euratom(6), er blevet hørt i overensstemmelse med artikel 3 i afgørelsen -

UDSTEDT FØLGENDE FORORDNING:

Artikel 1

I artikel 8 i forordning (EF) nr. 2223/96 indsættes følgende stykke:

"1a. Ved beregning af de momsbaserede egne indtægter og uanset stk. 1 kan medlemsstaterne anvende data baseret på det nye europæiske national- og regionalregnskabssystem (ENS 95), så længe afgørelse 94/728/EF, Euratom er i kraft.".

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 29 E af 30.1.2001, s. 266.

(2) Europa-Parlamentets udtalelse af 3.4.2001 (endnu ikke offentliggjort i EFT), Rådets fælles holdning af 16.7.2001 og Europa-Parlamentets afgørelse af ... (endnu ikke offentliggjort i EFT).

(3) EFT L 310 af 30.11.1996, s. 1. Senest ændret ved Kommissionens forordning (EF) nr. 995/2001 (EFT L 139 af 23.5.2001, s. 3).

(4) EFT L 155 af 7.6.1989, s. 1. Ophævet og erstattet af forordning (EF, Euratom) nr. 1150/2000 (EFT L 130 af 31.5.2000, s. 1).

(5) EFT L 293 af 12.11.1994, s. 9.

(6) EFT L 181 af 28.6.1989, s. 47.

RÅDETS BEGRUNDELSE

I. INDLEDNING

1. Den 20. september 2000 fremsendte Kommissionen Rådet et forslag til Europa-Parlamentets og Rådets forordning om ændring af Rådets forordning (EF) nr. 2223/96 for så vidt angår anvendelsen af ENS 95 ved fastsættelsen af medlemsstaternes bidrag til de momsbaserede egne indtægter.

2. Dette forslag er baseret på traktatens artikel 285, hvorefter den fælles beslutningsprocedure med Europa-Parlamentet, der er fastsat i traktatens artikel 251, finder anvendelse.

3. Europa-Parlamentet afgav udtalelse efter førstebehandlingen den 3. april 2001.

4. Den 16. juli 2001 vedtog Rådet sin fælles holdning i henhold til traktatens artikel 251.

II. FORMÅLET MED FORSLAGET

Formålet med forslaget er at ændre forordning (EF) nr. 2223/96, således at medlemsstaterne ved fastlæggelsen af de momsbaserede egne indtægter og uanset stk. 1 kan anvende data baseret på det nye europæiske national- og regionalregnskabssystem (ENS 95), så længe afgørelse 94/728/EF, Euratom er i kraft.

III. ANALYSE AF DEN FÆLLES HOLDNING

Den fælles holdning følger Kommissionens forslag med en tilføjelse af en betragtning, som Europa-Parlamentet har foreslået.

Betragtningerne

Rådet har tilføjet en ny betragtning 5 for at bekræfte, at anvendelsen af data baseret på det nye europæiske national- og regionalregnskabssystem (ENS 95) ved fastlæggelsen af de momsbaserede egne indtægter ikke har nogen indvirkning på niveauet for de egne indtægter og deres ligevægt medlemsstaterne imellem. Denne ændring følger Europa-Parlamentets ændring 1 med Kommissionens godkendelse.

Europa-Parlamentets ændring 2 er ikke medtaget, for så vidt som Kommissionen finder, at denne forordning ikke er et relevant instrument for indførelsen af en sådan foranstaltning. Rådet ser ikke desto mindre med tilfredshed på, at Kommissionen har til hensigt at forbedre de oplysninger, den forelægger for Europa-Parlamentet om de egne indtægter.

Hverken Rådet eller Kommissionen kan acceptere ændring 3, som Europa-Parlamentet har foreslået. Den interinstitutionelle aftale af 6.5.1999 omfatter ikke den procedure, som foreslås i ændringen. Ud fra et juridisk synspunkt er det ikke muligt at ændre denne aftale ved foranstaltninger i en betragtning eller endog ved hjælp af en bestemmelse i denne forordning.

IV. KONKLUSION

Rådet mener, at alle de ændringer, som det har foretaget i den fælles holdning, er helt i overensstemmelse med forordningsforslagets mål. Det er ikke muligt at ændre den interinstitutionelle aftale ved hjælp af denne forordning.